Å kjenne sannheten

Å kjenne sannheten (orig. At kende sandheden) er en dansk dramafilm fra 2002. Filmen er regissert av Nils Malmros som også har skrevet manus sammen med John Mogensen. Filmen er produsert av Thomas Heinesen for Nordisk Film og er tatt opp i svart-hvitt.

Å kjenne sannheten bygger på virkelige hendelser, men er ikke en dokumentarfilm. Den handler om Nils Malmros’ far, kirurgen Richard Malmros, som under andre verdenskrig brukte stoffet Thorotrast under utføring av hjerneoperasjoner. Dette ble oppdaget i 1987, da journalisten Jens Jørgen Espersen fant ut at myndighetene – og Richard Malmros – senere ble kjent med at stoffet var kreftfremkallende, og ikke fortalte pasientene om den økede kreftrisikoen og samtidig i noen grad hadde hatt mulighet for å benytte et annet stoff. Det var imidlertid vanskelig å skaffe et alternativt stoff på grunn av krigen.

Thorotrast-saken vakte oppsikt i Danmark. Jens Jørgen Espersen mottok Cavlingprisen for avdekningen av saken i 1988. Med filmen Å kjenne sannheten ville Malmros blant annet skildre farens moralske dilemmaer ved bruken av Thorotrast, men filmens måte å fremstille saken på ble gjenstand for kritikk, blant annet fra forfatteren Poul Behrendt.

Roller (utvalg) 
 Jens Albinus – Richard Malmros
 William Rosenberg – Richard Malmros som gammel
 Niels Ellegaard –  Richards far
 Ida Dwinger –  Richards mor 
 Søren Østergaard – sønnen, Nils Malmros som voksen
 Peter Schrøder – Knoblau (Jens Jørgen Espersen)

Priser 
Under utdeling av Robertprisen i 2003 gikk Robertprisen for årets regissør til Nils Malmros, Robertprisen for årets manuskript til Malmros og John Mogensen og Robertprisen for årets mannlige hovedrolle til Jens Albinus. Albinus mottok også Bodilprisen for beste mannlige hovedrolle.

Referanser

Eksterne lenker 
 

Filmer fra 2002
Danske dramafilmer
Danskspråklige filmer
Filmer basert på virkelige hendelser
Filmer regissert av Nils Malmros